苏轼
孤山二咏（并引）
孤山有陈时柏二株。
其一为人所薪，山下老人自为儿已见其枯矣，然坚悍如金石，愈于未枯者。
僧志诠作堂于其侧，名之曰柏堂。
堂与白公居易竹阁相连。
属余作二诗以记之。
柏堂道人手种几生前，鹤骨龙姿尚宛然。
双干一先神物化，九朝三见太平年。
忽惊华构依岩出，乞与佳名到处传。
此柏未枯君记取，灰心聊伴小乘禅。
竹阁海山兜率两茫然，古寺无人竹满轩。
白鹤不留归后语，苍龙犹是种时孙。
两丛却似萧郎笔，千亩空怀渭上村。
欲把新诗问遗像，病维摩诘更无言。